Document ID: 32003D0847

Nõukogu otsus 2003/847/JSK,
27. november 2003,
mis käsitleb uute sünteetiliste narkootikumidega 2C-I, 2C-T-2, 2C-T-7 ja TMA-2 seotud kontrollmeetmeid ja kriminaalkaristusi
EUROOPA LIIDU NÕUKOGU,
võttes arvesse Euroopa Liidu lepingut,
võttes arvesse nõukogu 16. juuni 1997. aasta ühismeedet 97/396/JSK, mis käsitleb uute sünteetiliste uimastite alast teabevahetust, riskianalüüsi ja kontrolli, [1] eriti selle artikli 5 lõiget 1,
võttes arvesse Itaalia Vabariigi algatust
ning arvestades järgmist:
(1) Ühismeetme 97/396/JSK artikli 4 lõike 3 alusel koostati Narkootikumide ja Narkomaania Euroopa Järelevalvekeskuse teaduskomitee egiidi all toimunud kohtumisel 2C-I (2,5-dimetoksü-4-jodofenetüülamiini), 2C-T-2 (2,5-dimetoksü-4-etüültiofenetüülamiini), 2C-T-7 (2,5-dimetoksü-4-(n)-propüültiofenetüülamiini) ja TMA-2 (2,4,5-trimetoksüamfetamiini) riskihindamisaruanded.
(2) 2C-I, 2C-T-2, 2C-T-7 ja TMA-2 on amfetamiini derivaadid, millel on fenetüülamiini struktuuriomadusi, mida seostatakse hallutsinatsioone tekitava ja ergutava mõjuga. Ei ole teateid, et 2C-I, 2C-T-2, 2C-T-7 ega TMA-2 oleks ühenduses olnud seotud surmaga lõppenud või muude mürgistusjuhtudega. Sellele vaatamata on 2C-I, 2C-T-2, 2C-T-7 ja TMA-2 hallutsinogeensed uimastid, millega võivad kaasneda ohud, mis on omased muudele hallutsinogeensetele ainetele nagu 2C-B, DOB, TMA ja DOM, mis on juba liigitatud 1971. aasta Ühinenud Rahvaste Organisatsiooni psühhotroopsete ainete konventsiooni I või II loendisse. Seetõttu ei saa ägeda või kroonilise mürgisuse ohtu välistada.
(3) 2C-I, 2C-T-2, 2C-T-7 ega TMA-2 ei ole hetkel loetletud üheski 1971. aasta Ühinenud Rahvaste Organisatsiooni psühhotroopsete ainete konventsiooni loendis.
(4) Praegu on 2C-I ja 2C-T-2 vastavalt siseriiklikele narkootilisi aineid käsitlevatele õigusaktidele kontrollitav viies ning 2C-T-7 ja TMA-2 neljas liikmesriigis.
(5) 2C-I, 2C-T-2, 2C-T-7 ega TMA-2 ei ole raviväärtusega ega kasutata neid tööstuses.
(6) 2C-I on tuvastatud neljas liikmesriigis, 2C-T-2 ja 2C-T-7 on tuvastatud kuues liikmesriigis ning TMA-2 on tuvastatud viies liikmesriigis. Hetkel on üks liikmesriik teatanud ühest 2C-T-2 rahvusvahelise salakaubaveo juhust, mis hõlmas kaht liikmesriiki; 2C-I, 2C-T-7 ega TMA-2 rahvusvahelise salakaubaveo kohta teateid ei ole. Kolmes liikmesriigis on arestitud laboreid, mis on seotud 2C-I, 2C-T-2, 2C-T-7 ja TMA-2 tootmisega. Suures koguses vahelähteaine 2C-H ja dokumentide arestimine viitab 2C-I tootmisele ühes kõnealustest liikmesriikidest. 2C-I, 2C-T-2, 2C-T-7 ja TMA-2 põhilised keemilised lähteained on müügil.
(7) Liikmesriigid peaksid 2C-I, 2C-T-2, 2C-T-7 ja TMA-2 suhtes kohaldama nende õigusaktides ettenähtud kontrollmeetmeid ja kriminaalkaristusi, et täita oma kohustusi vastavalt 1971. aasta Ühinenud Rahvaste Organisatsiooni psühhotroopsete ainete konventsioonile, pidades silmas selle I või II loendis loetletud aineid,
ON TEINUD JÄRGMISE OTSUSE:
Artikkel 1
Liikmesriigid võtavad vastavalt oma siseriiklikule õigusele vajalikud meetmed, et rakendada 2C-I (2,5-dimetoksü-4-jodofenetüülamiini), 2C-T-2 (2,5-dimetoksü-4-etüültiofenetüülamiini), 2C-T-7 (2,5-dimetoksü-4-(n)-propüültiofenetüülamiini) ja TMA-2 (2,4,5-trimetoksüamfetamiini) suhtes kontrolli ja kriminaalkaristusi, mis on ette nähtud nende õigusaktides kooskõlas 1971. aasta Ühinenud Rahvaste Organisatsiooni psühhotroopsete ainete konventsiooniga, pidades silmas selle I või II loendis loetletud aineid.
Artikkel 2
Liikmesriigid võtavad ühismeetme 97/396/JSK artikli 5 lõike 1 kolmanda lõiguga kooskõlas olevad artiklis 1 nimetatud meetmed kolme kuu jooksul pärast käesoleva otsuse jõustumiskuupäeva.
Kuue kuu jooksul pärast käesoleva otsuse jõustumist teatavad liikmesriigid nõukogu peasekretariaadile ja komisjonile võetud meetmetest.
Artikkel 3
Käesolev otsus avaldatakse Euroopa Liidu Teatajas.
Käesolev otsus jõustub järgmisel päeval pärast selle avaldamist.
Brüssel, 27. november 2003

Labels: 0
11